রাতভর তুষারপাত! বরফের চাদরে ঢাকল ভূস্বর্গ, দেখুন কাশ্মীরের ছবি

ওয়েব ডেস্ক: আসছে বড়দিন (Christmas 2025)। তার আগেই শীতের চাদরে ঢেকেছে উত্তর ভারত। নতুন বছরের আগেই প্রথম তুষারপাতের (Snowfall) সাক্ষী হল ভূস্বর্গ। চিলাইকালান অর্থাৎ, কাশ্মীরে ৪০ দিনের প্রবল শীতের শুরুতেই সেখানের একাধিক অঞ্চলে হল মরসুমের প্রথম তুষারপত। এর জেরে বড়দিনের আগেই শীতের চেনা ছন্দে ফিরল কাশ্মীর (Kashmir)।

জানা গিয়েছে, রবিবার সকালে গুরেজ উপত্যকা, ওয়ারওয়ান উপত্যকা এবং দক্ষিণ ও উত্তর কাশ্মীরের সিন্থান টপ, রাজদান পাস, সাধনা টপ, জোজিলা ও সোনমার্গে তুষারপাত হয়েছে। পাশাপাশি দ্রাস ও কার্গিল জেলার কিছু অংশেও নতুন করে বরফ পড়েছে বলে খবর। এর ফলে গোটা পার্বত্য অঞ্চল বড়দিনের আগেই সাদা চাদরে ঢেকেছে।

আরও পড়ুন: বিরাট সাফল্য! ২০২৫ শেষ হওয়ার আগে কী সুখবর দিল ISRO?

মৌসম ভবনের পূর্বাভাস বলছে, আগামী কয়েকদিন ভূস্বর্গে তুষারপাত চলবে। রবিবার জম্মু ও কাশ্মীরের উঁচু অঞ্চলে মাঝারি থেকে ভারী তুষারপাত হতে পারে। আগামী দু’দিনে এই তুষারপাতের মাত্রা আরও বাড়ার সম্ভাবনা রয়েছে এবং ২২ ডিসেম্বর পর্যন্ত মাঝে মাঝে বৃষ্টি ও তুষারপাত হতে পারে কাশ্মীরে। বিশেষ করে উচ্চ পার্বত্য এলাকায় আর্দ্র আবহাওয়া থাকবে ডিসেম্বরের শেষ সপ্তাহে।

আবহাওয়া বিশেষজ্ঞদের মতে, এই তুষারপাতের ফলে উপত্যকার তীব্র শুষ্ক ঠান্ডা কিছুটা হলেও কমবে। একইসঙ্গে হিমবাহ, নদী ও ঝর্ণাগুলির জলস্তর কিছুটা বাড়বে। এছাড়া ডিসেম্বরের এই তুষারপাত পর্যটনেও (Kashmir Tourism) জোয়ার আনবে বলে আশা করছেন কাশ্মীরবাসী। সাধারণত শীতে কাশ্মীরে পর্যটকদের ভিড় জমে। তবে এবছর তুষারপাতের দেখা না মেলায় পর্যটন শিল্পে ভাটা পড়েছিল।